कनाडा में चीन का दखल बढ़ने के नए सबूत मिलने से जांच कराने की मांग तेज
2021 में कनाडा के संसदीय चुनाव में चीनी मूल के केनि चियू की जीत सुनिश्चित मानी जा रही थी। कनाडा में रहने वाले चीनी मूल के लोगों के बीच चियू लोकप्रिय हैं। अचानक उनका अभियान पटरी से उतर गया। चीनी मूल के लोगों ने उनसे
2021 में कनाडा के संसदीय चुनाव में चीनी मूल के केनि चियू की जीत सुनिश्चित मानी जा रही थी। कनाडा में रहने वाले चीनी मूल के लोगों के बीच चियू लोकप्रिय हैं। अचानक उनका अभियान पटरी से उतर गया। चीनी मूल के लोगों ने उनसे मुंह मोड़ना शुरू कर दिया था।
चियू के मामले ने कनाडा की राजनीति में चीन के बढ़ते दखल के नए सबूत पेश किए हैं। चियू के चुनाव हारने में सोशल मीडिया पर उनके खिलाफ चले चीनी अभियान की मुख्य भूमिका रही है।
दरअसल, चीन की सरकार ने उसकी आलोचना करने वाले चियू सहित अन्य संसद सदस्यों को निशाना बनाया है। उसने अपना ग्लोबल प्रभाव बढ़ाने के लिए दुनियाभर में चीनी मूल के लोगों को प्रभावित करने का अभियान चला रखा है।
वर्तमान और पूर्व सांसदों, कनाडा के खुफिया अधिकारियों और चीन के झूठे प्रचार अभियान पर नजर रखने वाले विशेषज्ञों ने चीन के आक्रामक अभियान की पुष्टि की है।
कनाडा ने अभी हाल में टोरंटो के एक सांसद माइकेल चोंग को डराने, धमकाने की साजिश के लिए चीन के एक डिप्लोमेट को निष्कासित किया है। चोंग ने चीन में उइगुर मुसलमानों से किए जा रहे भेदभाव का मामला संसद में उठाया था।
कनाडा की खुफिया एजेंसी का कहना है कि हॉन्गकॉन्ग पर बीजिंग की नीतियों की आलोचक जेनी क्वान सहित लगभग छह वर्तमान और पूर्व सांसद चीन के निशाने पर हैं।
विशेषज्ञों का कहना है, चीन सरकार की पैनी नजर वैंकूवर और टोरंटो में चुने गए चीनी मूल के सांसदों पर ज्यादा है। उसने इन इलाकों में रह रहे चीनियों पर दबाव बढ़ाया है।
इन लोगों के परिवार के सदस्य चीन में रहते हैं। उनके कारोबारी हित भी चीन से जुड़े हैं। वैंकूवर और दो शहरों- रिचमंड और बर्नबी में चीनी मूल के लोगों की संख्या कनाडा में सबसे अधिक है। यहां चीन के वाणिज्य दूतावास की गतिविधियां बढ़ी हैं।
प्रधानमंत्री पर दबाव
कनाडा में पिछले कुछ माह से चीन सरकार का दखल राष्ट्रीय मुद्दा बन गया है। अखबारों में एक नेशनल सिक्योरिटी अधिकारी के हवाले से कहा गया है कि सरकारी अधिकारी इस खतरे को गंभीरता से नहीं ले रहे हैं। प्रधानमंत्री जस्टिन ट्रूडू पर मामले की सार्वजनिक जांच के लिए दबाव बढ़ रहा है।
नोरिमित्सू ओनिशी
© The New York Times